《秋初游邵阳城西酒阑有作》
清代·王敔

青山不可尽，古郡环资川。暑气息连雨，山容澹轻烟。

良辰策芳屐，旧好相追旋。长吟西门曲，回首城南天。

天容秋始澄，覆釜幢碧圆。舒襟惬所赏，纵论忘蹄筌。

徙倚曰藏松，友云归可遄。置君桑落酒，理我桐上弦。

鸣弦有希音，酒酣无俗譞。适志御清风，泠然谢拘挛。

作者简介：湖南衡阳人，字虎止，王夫之子。康熙间贡生。操守高洁，博学能文章，与邵阳车无咎、王元复、攸县陈之駓称楚南四家。晚筑湘西草堂，学者称蔗畦先生。有《蔗畦存稿》、《笈云草》。